Vyf kinders kritiek ná nóg ŉ ongeluk in NoordwesArgieffoto Vyf leerders van Noordwes het kritieke beserings opgedoen in die tweede padongeluk in die provinsie dié maand waarby kinders betrokke is. Die provinsiale departement van onderwys het in ŉ verklaring gesê 13 leerders was Woensdag met ŉ bakkie onderweg na die skool toe die bestuurder tussen die Matsheng- en Kokomeng-nedersetting naby Taung op ŉ skerp draai beheer verloor het. Vyf van die leerders is in ŉ kritieke toestand, terwyl agt ander geringe beserings opgedoen het. “Ek is werklik geskok en ontsteld oor hierdie grusame ongeluk waarby ons leerders betrokke was,” het Mmaphefo Matsemela, die provinsie se LUR vir onderwys, gesê. “Dit is nou die tweede ongeluk wat binne ŉ kort tydperk gebeur. Ek wil ŉ beroep doen op alle bestuurders wat leerders na skole vervoer om uiters versigtig te wees. Hulle moet waaksaam wees wanneer hulle ons kinders vervoer en ouers moet hulle monitor.” Sy het gesê ouers moet seker maak dat die mense wat hul kinders vervoer “gekwalifiseerd en verantwoordelik” is. Op 13 Augustus is ŉ taxibestuurder dood en vyf leerders kritiek beseer toe twee minibustaxi’s reg van voor in Klerksdorp gebots het. Albei taxi’s was op pad met leerders na verskeie skole toe die ongeluk gebeur het. Altesaam 22 leerders was in hierdie ongeluk betrokke.